Få sekunder efter at Danmarks lille nye prinsesse fik navnet "Isabella Henrietta Ingrid Margrethe" indregistrerede en kvinde fra Aalborg domænenavnet prinsesseisabella.dk. Det skriver gratisavisen Urban. Kongehuset ejer i forevejen prinschristian.dk, men nåede altså ikke at få ejerskab til det oplagte domænenavn til hans lillesøster. - Det var bare en pludselig indskydelse. Jeg sad og var ved at registrere et andet domænenavn og havde fjernsynet kørende i baggrunden, da jeg hørte prinsessens navn, siger kvinden til Urban. Hun forsikrer, at hun ikke har til hensigt at tjene penge på domænet. - Jeg vil bruge det til at vise et billede, jeg er ved at lave af en prinsesse. Men hvis kongehuset henvender sig og gerne vil have domænet, så må de få det. Jeg skal ikke have penge for det og ville heller ikke bruge sitet kommercielt.

Opsummering:
Det var en kvinde fra Aalborg der snuppede domænenavnet prinsesseisabella.dk for næsen af Kongehuset da den lille prinsesse blev døbt i søndags.